Diari Oficial de la Generalitat Valenciana


Sumari del DOGV 3260, del 09-06-1998 (1998/4768)

ACORD de 4 de juny de 1998, del Govern Valencià, pel qual aprova definitivament l'ordenació urbanística relativa a l'atribució d'ús i aprofitament per a l'execució de rebliment controlat i restauració de terrenys al vell llit del riu Túria, amb materials procedents de les obres d'excavació de la prolongació de la línia 5 del metro de València, que afecta el terme municipal de Quart de Poblet.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3260

Data del DOGV
:   09-06-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/4768


Data del document
:   04-06-1998

Organisme emissor
:   Conselleria de Presidència

Tipus de document
:   Acord

ACORD de 4 de juny de 1998, del Govern Valencià, pel qual aprova definitivament l'ordenació urbanística relativa a l'atribució d'ús i aprofitament per a l'execució de rebliment controlat i restauració de terrenys al vell llit del riu Túria, amb materials procedents de les obres d'excavació de la prolongació de la línia 5 del metro de València, que afecta el terme municipal de Quart de Poblet. [1998/A4768]
  
El Govern Valencià, en la reunió del dia 4 de juny de 1998, adoptà l'acord següent:
  
Vist l'expedient promogut per la Unión Temporal de Empresas Prolongació Línia 5 del Metro de València UTE, pel qual se sol·licita la declaració d'interés comunitari del projecte de rebliment i adequació mediambiental de terrenys situats al vell llit del Túria, dins del terme municipal de Quart de Poblet, elaborat per Restauraciones Paisajísticas, SL, del qual resulten els següents
  
Antecedents de fet
  
Primer
  
El 23 de juliol de 1997 tingué entrada en la Comissió Territorial d'Urbanisme de València l'esmentada sol·licitud formulada per la PL 5 Metro UTE de la declaració d'interés comunitari a l'atribució d'usos i aprofitaments, segons allò que s'ha preceptuat sobre el sòl no urbanitzable.
  
L'11 de setembre de 1997 l'Ajuntament de Quart de Poblet emeté un informe favorable sobre l'esmentada sol·licitud de referència.
  
El 18 d'agost de 1997 se sol·licità un informe del Servei d'Explotació (Diputació Provincial), de l'Oficina del Pla de Carreteres (Conselleria d'Obres Públiques, Urbanisme i Transports), de la Demarcació de Carreteres de l'Estat a València (Ministeri de Foment) i de la Confederació Hidrogràfica del Xúquer, i el 16 d'octubre de 1997 de la Direcció General de Desenvolupament Sostenible.
  
Segon
  
El conseller d'Obres Públiques, Urbanisme i Transports, el 13 de novembre de 1997, admeté a tràmit la dita sol·licitud i sotmeté el projecte a informació pública pel termini de 20 dies, simultàniament amb la convocatòria per a la presentació d'iniciatives alternatives a la desencadenant del procediment. A aquest respecte, es publicaren sengles anuncis en el Diari Oficial de la Generalitat Valenciana número 3.143, de 16 de desembre de 1997, i en el periòdic Las Provincias de 9 de desembre de 1997. Durant l'esmentat període d'exposició pública no es va presentar cap al·legació ni cap altra alternativa a l'expedient en qüestió.
  
Tercer
  
El projecte s'ha sotmés a l'estimació d'impacte ambiental emesa per la Resolució amb data 5 de març de 1998, del director general per al Desenvolupament Sostenible de la Conselleria de Medi Ambient, i s'estima acceptable aquest als efectes ambientals, sota una sèrie de condicions que s'hauran de complir per al desenvolupament de l'activitat.
  
Quart
  
La Comissió Informativa de la Comissió Territorial d'Urbanisme de València, reunida en la sessió de 26 de gener de 1998, emetrà un informe favorable sobre l'aprovació de la present declaració d'interés comunitari.
  
Cinqué
  
El conseller d'Obres Públiques, Urbanisme i Transports va emetre un informe favorable per mitjà de la Resolució de 14 d'abril de 1998.
  
Fonaments de dret
  
Primer
  
Respecte al procediment, l'expedient s'ha tramitat d'acord amb el disposat en l'article 20 de la Llei 4/1992, de 5 de juny, de la Generalitat Valenciana, sobre el sòl no urbanitzable. Així mateix, s'han sol·licitat els diversos informes preceptius.
  
Segon
  
Quant al fons de l'assumpte, l'objecte del present expedient el constitueix l'ordenació, i la definició de l'ús i l'aprofitament urbanístic, del projecte formulat per la Unión Temporal de Empresas Prolongació Línia 5 del Metro de València com a adjudicatària de l'execució de les dites obres per a poder realitzar el vessament dels materials extrets de les obres de construcció del metro de València (concretament la prolongació de la línia 5), així com realitzar els treballs posteriors d'adequació ambiental dels terrenys i deixar la zona en millors condicions ambientals i paisatgístiques del que actualment es troba, a canvi de realitzar l'aportació de materials extrets de l'excavació del metro.
  
La zona de vessament i de restauració, que ocupa una superfície d'uns 47.000 metres quadrats, es troba dins del vell llit del Túria, en el terme municipal de Quart de Poblet, on s'han realitzat vessaments incontrolats de tot tipus i que presenta un aspecte prou degradat i desagradable. Es tracta de terrenys classificats com a no urbanitzable pel vigent pla general del dit municipi. Així doncs, l'activitat sol·licitada es limita al rebliment controlat i la restauració d'aquests terrenys per mitjà de materials procedents de l'excavació de la prolongació de la línia 5 del metro de València.
  
Es proposa un emplaçament pròxim a les obres a les quals es donarà servei, la línia 5 del metro de València, que permet resoldre les infraestructures dels serveis necessaris per a l'actuació. En aquest sentit, l'accés es realitza a través de camins existents per a la incorporació dels vehicles a la xarxa general viària, i no es necessita l'actuació d'altres serveis ni infraestructures que les existents. L'activitat es planteja com una actuació integral en tant que resol per si mateixa el seu acoblament territorial, de forma que garanteix la solució dels serveis sense que, d'una altra banda, s'ocasionen sobrecàrregues en el funcionament normal de les xarxes de serveis generals. En aquest punt es justifica que no cal la instal·lació d'altres serveis que els propis de la seua accessibilitat.
  
Es tracta de terrenys pertanyents a la Confederació Hidrogràfica del Xúquer, a punt de ser transferits a l'Ajuntament. De manera que l'actuació suposa revertir a l'administració pública uns terrenys, actualment degradats, en òptimes condicions mediambientals, per la qual cosa no resulta procedent exigir les cessions i les càrregues pròpies de l'adjudicatari d'un programa d'actuació urbanística, donada la finalitat pública complementària de l'activitat en terrenys de propietat pública, sense que l'actuació comporte cap aprofitament urbanístic d'edificabilitat pròpiament dita.
  
Tercer
  
El Govern Valencià és competent per a l'aprovació de l'ordenació i la definició de l'ús i l'aprofitament urbanístic de la present actuació, en virtut d'allò que s'ha preceptuat en l'apartat segon de l'article 20 de la Llei 4/1992, de 5 de juny, de la Generalitat Valenciana, sobre el sòl no urbanitzable, a proposta del conseller d'Obres Públiques, Urbanisme i Transports.
  
Vistos els preceptes legals esmentats i la resta de concordant i pertinent aplicació, a proposta del conseller d'Obres Públiques, Urbanisme i Transports, el Govern Valencià
  
ACORDA
  
Primer
  
Aprovar definitivament l'ordenació urbanística relativa a l'atribució d'ús i aprofitament per a l'execució del rebliment controlat i la restauració de terrenys en el vell llit del riu Túria per mitjà de materials procedents de les obres d'excavació de la prolongació de la línia 5 del metro de València, que afecta el terme municipal de Quart de Poblet, en els terrenys i amb les característiques que s'han descrit anteriorment, com a actuació integral declarada d'interés comunitari. La dita ordenació i la declaració d'interés comunitari, així com l'adjudicació a què es fa referència en el següent apartat, segon, d'aquest acord, se subjectaran a les condicions especials establides en el present acord.
  
Segon
  
Adjudicar la dita actuació integral en favor de l'entitat Prolongació Línia 5 Metro de València UTE, a la qual s'atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure i executar l'actuació aprovada.
  
Tercer
  
Tot canvi que es produïsca en la titularitat de la promoció de la present actuació necessitarà de la prèvia autorització del Govern Valencià.
  
Quart
  
L'acord d'adjudicació indicat en el precedent apartat segon caducarà, si en el termini de sis mesos, comptadors des de la seua notificació i publicació en el Diari Oficial de la Generalitat Valenciana, els interessats no han sol·licitat, en condicions d'obtenir-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per una resolució motivada del conseller d'Obres Públiques, Urbanisme i Transports. L'eventual declaració de caducitat de l'adjudicació, l'emetrà, arribat el cas, el conseller d'Obres Públiques, Urbanisme i Transports, a qui el present acord confereix les facultats necessàries amb aquest fi, amb el previ expedient instruït amb audiència de l'interessat i de l'Ajuntament de Quart de Poblet. La dita declaració, si es produïra, determinaria la suspensió temporal de la declaració d'interés comunitari d'aquesta actuació integral, fins que el Govern Valencià resolga una nova adjudicació d'aquesta o la seua suspensió definitiva.
  
A més de l'esmentada llicència municipal d'obres, l'adjudicatari haurà d'obtenir els permisos, les llicències i les autoritzacions que siguen necessaris per al lícit exercici de l'activitat, en especial, l'autorització de la Confederació Hidrogràfica del Xúquer.
  
Cinqué
  
El desenvolupament de l'actuació integral s'ajustarà al projecte presentat pel promotor adjudicatari, excepte en els aspectes que resulten afectats per les condicions imposades per l'estimació d'impacte ambiental de 5 de març de 1998, de la Conselleria de Medi Ambient, condicions que prevaldran i que hauran de ser assumides pel promotor, amb la garantia de la restauració final de l'àrea en els termes establits en la referida estimació d'impacte ambiental.
  
Contra aquest acord, que posa fi a la via administrativa, s'hi podrà interposar un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació o publicació d'aquest acord.
  
Per a la interposició de l'esmentat recurs, serà un requisit imprescindible que, amb caràcter previ, el recurrent comunique al Govern Valencià la interposició del recurs, de conformitat amb allò que s'ha disposat en els articles 57.2.f) i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjudici que es puga exercitar qualsevol altre recurs que s'estime oportú.
  
València, 4 de juny de 1998
  
El conseller secretari del Govern Valencià,